КIэкIыхъу Мэжид и гуфIэгъуэ тIуащIэ
Мы гъэм и мазаер IуэхугъуэфIхэмкIэ гъэнщIауэ щытащ КIэкIыхъу Мэжид и дежкIэ. Абы и ныбжьыр илъэс 55-рэ ирикъуащ, Шапсыгъ Адыгэ Хасэм и тхьэмадэу зэрыщытри илъэс 20 мэхъу. ПщIэрэ щIыхьрэ зыпылъ гъуэгуанэ къызэринэкIащ Мэжид, абы щыщ зэман куэд зыхухихар жыджэру, бжыгъэкIи хьэлагъкIи къыпхуэмыпщытэну, тенджыз ФIыцIэ Iуфэм Iус шапсыгъхэм я Хасэмрэ Дунейпсо Адыгэ Хасэмрэ яхуищIа лэжьыгъэрщ.
Мэжид (ижьымкIэ щытщ) йохъуэхъу Лыбанев Владимиррэ Полянский Сергейрэ. Абы щыгъуэм, лъэпкъ зэщIэхъееныгъэр къыщежьагъащIэм, ар лъэ быдэкIэ щыувым, Мэжидрэ абы и дэIэпыкъуэгъухэмрэ ягъэтIылъа жылэр нобэ пыкIэ дахэ зиIэ лъабжьэ хъуащ. Лъэпкъ зэмылIэужьыгъуэ куэд щыпсэу щIыналъэм Хасэм щиIэ Iулыджым и инагъым зыми шэч къытрихьэркъым, и IуэхущIафэхэр хыболъагъуэ лъэныкъуэ зэхуэмыдэхэм щызэфIигъэкIа лэжьыгъэм. ГъащIэм и IэнатIэ куэдым — экономикэм, псэукIэм, егъэджэныгъэм, щэнхабзэм ехьэлIахэм — лэжьыгъэм и пIалъэ щызригъэщIащ Хасэм. Шапсыгъхэм я дежкIэ хъуэпсапIэ къудейуэ щыта куэд гъащIэм щыщ Iыхьэ хъуащ КIэкIыхъумрэ абы къыкъуэтхэмрэ я фIыгъэкIэ.
Дыщыпсэу щIыпIэм ис лъэпкъыжьым и Iуэху дэзыгъэкI жылагъуэ зэгухьэныгъэр зи ужь имыт гъуэтыгъуейщ: шапсыгъхэм я конституцэ хуитыныгъэхэр хъумэныр, щIыпIэ, щIыналъэ властхэм запыщIэныр, къуажэхэм я социально-экономикэ Iуэхухэр дэгъэкIыныр, псэкупсэр хъумэныр, фэеплъхэм гулъытэ яхуэщIыныр, къуэш республикэхэм, хамэ къэрал щыхэхэс адыгэхэм, лъэпкъ жылагъуэ зэгухьэныгъэхэм ядэлэжьэныр.
ХьэфIыцIэ Мухьэмэдрэ Сэхъурокъуэ Хьэутийрэ — Адыгэ Хасэм и пащхьэ къит къалэнхэр куэд мэхъу, — жеIэ КIэкIыхъу Мэжид. — Дэ, Адыгейм, Къэбэрдей-Балъкъэрым, Къэрэшей-Шэрджэсым ещхьу, ди псэукIэр, егъэджэныгъэр, щэнхабзэр, щIалэгъуалэ политикэр егъэфIэкIуэным хуэлажьэ министерствэ, IуэхущIапIэ щхьэхуэхэр диIэкъым. А псори зи пщэ къыдэхуэр Шапсыгъ Хасэращ. Ауэ щыхъукIи, ди лъахэм щылажьэ къэрал къулыкъущIапIэхэм зыкIи дапэщIэувэркъым, атIэ куэд щIауэ абыхэм купщIафIэу дадолажьэ. Апхуэдэ зэхущытыкIэ, зэдэлэжьэкIэ зэтеублам къыпэкIуэ Iуэхухэри Iейкъым. Дэ ди къалэн нэхъыщхьэр ди лъахэгъухэр зыгъэпIейтей Iуэхугъуэхэр къэгъэлъэгъуэнырщ, абыхэм я хэкIыпIэхэр къэлъыхъуэнырщ, лъэпкъым и Iуэху дэкIынымкIэ зэрытхузэфIэкIкIэ дыдэIэпыкъунырщ. Ар, дауи, пщэрылъ цIыкIукъым. АтIэ зэман, къару, мылъку зытекIуадэ Iуэхушхуэщ.
Жылагъуэ лэжьыгъэр, псоми зэращIэщи, инщ, фейдэ, фIыщIэ къызыпэмыкIуэщ. Зи ужь уихьар зэбгъэхъулIэн папщIэ лъэпощхьэпо куэдым уаблэкIын хуей мэхъу.
«Кабардинка» ансамблым и солистхэр. Шапсыгъ Адыгэ Хасэм теухуауэ КIэкIыхъум депсэлъылIэным щхьэусыгъуэ хуэхъуар, ипэкIэ зэрыжытIащи, и гуфIэгъуэ тIуащIэращ. Абы ехъуэхъуну пшыхьым кърихьэлIащ и ныбжьэгъухэр, и къуажэгъухэр, Сочэ къалэм, ТIуапсы куейм и жылэхэм щыщ лIыкIуэхэр. Мэжид деж къэпсэлъащ, хъуэхъу телеграммэхэр къагъэхьащ Краснодар крайм и япэ вице-губернатор Хьэту Жамболэт, Адыгэ Республикэм и премьер-министр КъумпIыл Мурат, Сочэ и Iэтащхьэ Пахомов Анатолэ, Сочэ и къалэ Зэхуэсым и унафэщI Луцык Анатолэ сымэ.
Мэжид и гуфIэгъуэр даIэтыну пшыхьым кърихьэлIащ Лазаревскэ куейм и администрацэм и Iэтащхьэ Полянский Сергей, ТIуапсы куейм и депутатхэм я советым и тхьэмадэ Хъущт Мэжид, тенджыз фIыцIэм и Iуфэм Iус шапсыгъхэм я нэхъыжьхэм я советым и унафэщI Гъуафэ Руслан, Сочэ и къалэ Зэхуэсым и депутатхэр, а къалэмрэ ТIуапсы куеймрэ я Iимам нэхъыщхьэ Щхьэлахъуэ Батмызэ, жылагъуэ зэгухьэныгъэхэм я лIыкIуэхэр.
ЗэIущIэм хэта, Адыгэ Республикэм и Парламентым и депутат КIэрмыт Мухьдин АР-м и Къэрал Советым — Хасэм къыбгъэдэкI ЩIыхь тхылъыр Мэжид иритыжащ. Апхуэдэуи АР-м щызэхэт Адыгэ Хасэм, АР-м Лъэпкъ IуэхухэмкIэ, хамэ къэралхэм щыпсэу ди хэкуэгъухэм запыщIэнымкIэ и къэрал комитетым и унафэщI Щхьэлахъуэ Аскэр, ТIуапсы район администрацэм и Iэтащхьэ Лыбанев Владимир сымэ къабгъэдэкI хъуэхъухэри лъагъэIэсыжащ.
Къэбэрдей-Балъкъэрым къикIа хьэщIэ лъапIэхэм — Дунейпсо Адыгэ Хасэм и тхьэмадэ Сэхъурокъуэ Хьэутийрэ Къэбэрдей Адыгэ Хасэм и тхьэмадэ ХьэфIыцIэ Мухьэмэдрэ я хъуэхъу псалъэхэмрэ тыгъэхэмрэ нэмыщI, къеджащ адыгэ лъэпкъ щэнхабзэр хъумэнымрэ абы зегъэужьынымкIэ фIыщIэ ин зэриIэм папщIэ «Къэбэрдей-Балъкъэр Республикэм щэнхабзэмкIэ щIыхь зиIэ и лэжьакIуэ» цIэ лъапIэр фIэщыным теухуауэ КъБР-м и Iэтащхьэ Къанокъуэ Арсен къыдигъэкIа унафэм.
Зи махуэр зыгъэлъапIэ КIэкIыхъу Мэжидрэ абы и хьэщIэхэмрэ папщIэ а пщыхьэщхьэм къэфащ «Шапсугия» цIыхубэ ансамблымрэ «Кабардинка» къэрал академическэ ансамблымрэ хэтхэр, адыгэ уэрэджыIакIуэ цIэрыIуэхэу Ташло Алийрэ Хьэрэдурэ Динэри пшы-хьыр ягъэдэхащ.
Ныбэ Анзор.
